भूकंप के जोरदार झटके से दहला चीन  
म्यामां में आए 7.2 की तीव्रता वाले भूकंप के बाद दक्षिणी चीन के यून्नान प्रांत और गुआंग्सी झुआंग प्रांत में भी तेज झटके महसूस किए गए।
म्यामां में आए 7.2 की तीव्रता वाले भूकंप के बाद दक्षिणी चीन के यून्नान प्रांत और गुआंग्सी झुआंग प्रांत में भी तेज झटके महसूस किए गए। म्यामां यून्नान प्रांत की पश्चिमी और दक्षिण पश्चिमी सीमा से सटा हुआ है।  चीन की आधिकारिक संवाद समिति शिन्हुआ की रिपोर्ट के मुताबिक सिशुआनग्बाना क्षेत्र के लोगों का कहना है कि इमारतें एक मिनट तक हिलती रहीं।  गुआंग्सी की राजधानी नैनिंग शहर में झटके महसूस होने के बाद लोग घरों से बाहर निकल आए।  यून्नान और गुआंग्सी प्रांत के अधिकारी किसी संभावित नुकसान और जनहानि के बारे में पता कर रहे हैं लेकिन अभी तक जानमाल के नुकसान की कोई खबर नहीं है।  चाइना अर्थक्वेक नेटवर्क सेंटर के अनुसार, भूकंप चीन के समयानुसार रात नौ बजकर 55 मिनट पर महसूस किया गया जिसकी तीव्रता 7.2 मापी गई।